b'\n_START_ARTICLE_\nSudan\n_START_SECTION_\nEtymologi\n_START_PARAGRAPH_\nStaten Sudans navn er tatt fra en betegnelse gitt til den geografiske regionen Sudan s\xc3\xb8r for Sahara, som strekker seg fra Vest-Afrika til \xc3\x98st- og Sentral-Afrika. Navnet kommer fra det arabiske bil\xc4\x81d as-s\xc5\xabd\xc4\x81n (\xd8\xa8\xd9\x84\xd8\xa7\xd8\xaf \xd8\xa7\xd9\x84\xd8\xb3\xd9\x88\xd8\xaf\xd8\xa7\xd9\x86), eller \xc2\xabde svartes land\xc2\xbb, som refererer til innbyggernes m\xc3\xb8rke hud.\n_START_SECTION_\nNaturgeografi\n_START_PARAGRAPH_\nSudan er Afrikas tredje st\xc3\xb8rste land og det 16. st\xc3\xb8rste i verden. _NEWLINE_Sudan ligger i Nord-Afrika og grenser mot R\xc3\xb8dehavet i \xc3\xb8st. Det meste av landet best\xc3\xa5r av slettelandskap, med fjell i vest og i \xc3\xb8st. Landskapet er dominert av Nilen med sine till\xc3\xb8p. Klimaet veksler fra tropisk i s\xc3\xb8r til t\xc3\xb8rr \xc3\xb8rken i nord. Regntiden kommer i perioden april til november, men varierer avhengig av omr\xc3\xa5de. _NEWLINE_Noen av Sudans milj\xc3\xb8problemer er utilstrekkelig  tilgang p\xc3\xa5 ferskvann, jorderosjon og at ville dyr trues av omfattende jakt. Halvparten av landets elektrisitet produseres av fossilt brensel og halvparten av vannkraft.\n_START_SECTION_\nDemografi\n_START_PARAGRAPH_\nDet foreligger ingen data for befolkningstall etter at S\xc3\xb8r-Sudan ble skilt ut fra Sudan, men i en folketelling fra 2008 ble befolkningen i Nord-, Vest-og \xc3\x98st-Sudan registrert til \xc3\xa5 v\xc3\xa6re over 30 millioner. Dette setter dagens estimater av befolkningen i Sudan etter l\xc3\xb8srivelsen til litt over 30 millioner mennesker. Dette er en betydelig \xc3\xb8kning de siste to ti\xc3\xa5rene, folketellingen i 1983 oppga den totale befolkningen i Sudan, inkludert dagens S\xc3\xb8r-Sudan, til 21,6 millioner. Befolkningen i storbyomr\xc3\xa5det Khartoum (inkludert Khartoum, Omdurman og Nord-Khartoum) er i sterk vekst, og ble registrert \xc3\xa5 v\xc3\xa6re 5,2 millioner._NEWLINE_Befolkningens gjennomsnittsalder er 17,7\xc2\xa0\xc3\xa5r (2002), mens spedbarnsd\xc3\xb8deligheten er p\xc3\xa5 9,0\xc2\xa0% (2008). Forventet levealder (gj.snitt): 62,5\xc2\xa0\xc3\xa5r (2008)._NEWLINE_Selv om mange sudanesere blir flyktninger tar ogs\xc3\xa5 Sudan imot mange flyktninger fra andre land. If\xc3\xb8lge World Refugee Survey 2008 bodde det 310\xc2\xa0500 flyktninger og asyls\xc3\xb8kere i Sudan i 2007. Flertallet av disse kom fra Eritrea (240\xc2\xa0400 personer), Chad (45\xc2\xa0000), Etiopia (49\xc2\xa0300) og Den sentralafrikanske republikk (2\xc2\xa0500)). Den sudanske regjeringen deporterte minst 1500 flyktninger og asyls\xc3\xb8kere i l\xc3\xb8pet av 2007. Sudan har ratifisert FNs flyktningkonvensjon fra 1951._NEWLINE_Spr\xc3\xa5k i Sudan er Arabisk, nubisk, ta bedawie, ulike dialekter av nilotisk, nilo-hamitisk, sudanesisk spr\xc3\xa5k, engelsk. Det p\xc3\xa5g\xc3\xa5r et prosjekt for \xc3\xa5 \xc3\xb8ke kunnskapen i det offisielle spr\xc3\xa5ket arabisk. _NEWLINE_Landet har ca. 70\xc2\xa0% sunni-muslimer (mest i nord), 5\xc2\xa0% kristne (mest i s\xc3\xb8r og i Khartoum) og 25\xc2\xa0% som tilh\xc3\xb8rer andre religioner.\n_START_SECTION_\nHistorie\n_START_PARAGRAPH_\nOmr\xc3\xa5det som i dag danner Sudan nevnes i skriftlige kilder fra oldtidens Egypt fra rundt 3000 f.Kr. Periodisk var nordlige Sudan, fortrinnsvis Nubia, en egyptisk provins. Arkeologiske bevis av urfolks kulturer som Kerma finnes ogs\xc3\xa5, og i det siste \xc3\xa5rtusenet f.Kr. oppstod en skriftlig dokumentert kultur med byen Napata som hovedstad i et rike kalt Kusj som varte fram til omkring 300-tallet e.Kr._NEWLINE_Noen Kush-konger regjerte ogs\xc3\xa5 over Egypt og formet det senere landets 25. dynasti (ca. 746-655 f.Kr.). Den kulturelle innflytelsen nordfra var hele tiden sterk; de kushitiske kongene bygde for eksempel pyramider og kulten rundt den egyptiske guden Amon var den dominerende._NEWLINE_P\xc3\xa5 midten av 500-tallet var Nubia oppdelt i tre kongeriker som p\xc3\xa5 den tiden ble kristnet og Egypt sluttet etter \xc3\xa5 ha blitt islamisert p\xc3\xa5 midten av 600-tallet en fredsavtale med Nubias konger. Med unntak av den s\xc3\xb8dre delen ble Sudan islamisert over tid fram til 1500-tallet._NEWLINE_Muhammad Ali av Egypt erobret Sudan i 1822 og anla Khartoum. Hans s\xc3\xb8nn Ibrahim Pasja flyttet Egypts grenser helt til n\xc3\xa6rheten av Victoriasj\xc3\xb8en. En voksende misn\xc3\xb8ye med den egyptiske innflytelsen, h\xc3\xb8ye skatter og krav om at slaveriet skulle avskaffes f\xc3\xb8rte fram til mahdistoppr\xc3\xb8ret under Muhammad Ahmad i 1882. Mahdiststaten ble senere styrtet i 1898 av Egypt og Storbritannia. If\xc3\xb8lge et traktat av 19. januar 1899 ble forvaltningen av landet s\xc3\xb8r for 22. breddegrad ned til Uganda og Belgisk Kongo h\xc3\xa5ndtert av Egypt og Storbritannia i fellesskap, under navnet Anglo-egyptisk Sudan._NEWLINE_Landet ble ledet av en generalguvern\xc3\xb8r som ble innsatt av egypterne etter britenes godkjenning, men landet ble i realiteten styrt som en britisk koloni. Fram til selvstendigheten i 1956 ble Sudan administrt av britene som to separate enheter \xe2\x80\x93 det islamske nord- og det kristne s\xc3\xb8rterritoriet._NEWLINE_En anglo-egyptiskt avtale i 1953 ga Sudan indre selvstyre over tre \xc3\xa5r og lovte tilbaketrekking av de britiske styrkene. Det f\xc3\xb8rste valget ble holdt samme \xc3\xa5r og ble vunnet av National Unionist Party (NUP) under Isma\xca\xbfil al-Azharis ledelse. Sistnevnte dannet regjering i 1954 og ble Sudans f\xc3\xb8rste statsminister.\n_START_SECTION_\nNyere historie\n_START_PARAGRAPH_\nSudan fikk selvstendighet fra Storbritannia og Egypt i 1956 og har v\xc3\xa6rt medlem av FN siden da. Milit\xc3\xa6re regimer som favoriserer islam-orienterte regjeringer har dominert Sudans innenrikspolitikk siden landet ble selvstendig. Oberst Omar al-Bashir kom til makten i et milt\xc3\xa6rkupp 30. juni 1989. Omar al-Bashir satt ved makten i n\xc3\xa6r 30 \xc3\xa5r, frem til han selv ble avsatt ved milit\xc3\xa6rkupp 11. april 2019._NEWLINE_Med unntak av perioden 1972\xe2\x80\x9382 var landet herjet av borgerkrig inntil en fredsavtale ble inng\xc3\xa5tt mellom de stridende partene den 9. januar 2005. Konflikten hadde sitt utgangspunkt i det muslimske nordlige Sudans \xc3\xb8konomiske, politiske og sosiale dominans over det kristne, ikke-arabiske S\xc3\xb8r-Sudan.  If\xc3\xb8lge fredsavtalen \xe2\x80\x93 Comprehensive Peace Agreement (CPA) \xe2\x80\x93 skulle S\xc3\xb8r-Sudan innen januar 2011 gjennomf\xc3\xb8re en folkeavstemning om uavhengighet. I januar 2011 ble denne holdt. Et overveldende flertall stemte for l\xc3\xb8srivelse, og S\xc3\xb8r-Sudan ble erkl\xc3\xa6rt som stat 9. juli 2011. Ved opprettelsen av S\xc3\xb8r-Sudan var det ikke enighet mellom S\xc3\xb8r-Sudan og Sudan om den \xc3\xb8konomiske kompesasjonen for en r\xc3\xb8rledning gjennom Sudan fra oljeproduksjonen i S\xc3\xb8r-Sudan. Dette f\xc3\xb8rte til uroligheter._NEWLINE_I 2003 oppsto Darfur-konflikten i Darfur. Den sudanske regjeringen og oppr\xc3\xb8rslederen Minni Arcua Minnawi fra SLA undertegnet en fredsavtale for Darfur 5. mai 2006. Etter flere uroligheter og flere runder med forhandlinger ble en avtale inng\xc3\xa5tt 14. juli 2011.\n_START_SECTION_\nPolitikk og administrasjon\n_START_PARAGRAPH_\nSudan har en demokratisk forfatning, men i praksis blir landet styrt av et milit\xc3\xa6rdiktatur. Den n\xc3\xa5v\xc3\xa6rende regjeringen er en blanding av h\xc3\xb8yere milit\xc3\xa6re og et islamistisk parti. Denne grupperingen kom til makten i 1989 gjennom et kupp, da ble politiske partier forbudt og strenge sharia-lover innf\xc3\xb8rt.\n_START_SECTION_\nKalender og helligdager\n_START_PARAGRAPH_\nNasjonaldag: 1. januar_NEWLINE_.\n_START_SECTION_\nUtdanning\n_START_PARAGRAPH_\nI 2007 var 42\xc2\xa0% av den voksne befolkningen analfabeter.'